title: Komisjoni rakendusmäärus (EL) 2018/28, 9. jaanuar 2018, millega kehtestatakse uuesti lõplik dumpinguvastane tollimaks äriühingu City Cycle Industries kaudu lähetatud jalgrataste impordi suhtes, olenemata sellest, kas päritolumaana on deklareeritud Sri Lanka või mitte

text:
               10.1.2018

               ET

               Euroopa Liidu Teataja

               L 5/27

         KOMISJONI RAKENDUSMÄÄRUS (EL) 2018/28,
   9. jaanuar 2018,
   millega kehtestatakse uuesti lõplik dumpinguvastane tollimaks äriühingu City Cycle Industries kaudu lähetatud jalgrataste impordi suhtes, olenemata sellest, kas päritolumaana on deklareeritud Sri Lanka või mitte
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (1) (edaspidi „alusmäärus“), eriti selle artiklit 13,
   ning arvestades järgmist:
   A.   KEHTIVAD MEETMED JA KOHTUOTSUSED

   1.   Kehtivad meetmed

               (1)

               Pärast aegumise läbivaatamist vastavalt alusmääruse artikli 11 lõikele 2 kehtestas nõukogu 2011. aastal rakendusmäärusega (EL) nr 990/2011 Hiina Rahvavabariigist pärit jalgrataste impordi suhtes lõpliku dumpinguvastase tollimaksu (edaspidi „esialgsed meetmed“) (2).

               (2)

               Pärast meetmetest kõrvalehoidmist käsitlevat uurimist vastavalt alusmääruse artiklile 13 laiendas nõukogu 2013. aastal rakendusmäärusega (EL) nr 501/2013 (edaspidi „vaidlustatud määrus“) esialgseid meetmeid Indoneesiast, Malaisiast, Sri Lankalt ja Tuneesiast lähetatud jalgrataste impordile olenemata sellest, kas päritolumaana on deklareeritud Indoneesia, Malaisia, Sri Lanka või Tuneesia või mitte (edaspidi „meetmetest kõrvalehoidmist takistavad meetmed“ või „laiendatud meetmed“) (3).

         2.   Euroopa Liidu Üldkohtu ja Euroopa Liidu Kohtu otsused

               (3)

               9. augustil 2013 esitas Sri Lanka tootja City Cycle Industries (edasipidi „City Cycle“) Euroopa Liidu Üldkohtule (edaspidi „Üldkohus“) taotluse tühistada vaidlustatud määrus selles osas, mis on seotud kõnealuse tootjaga (4). Oma 19. märtsi 2015. aasta otsusega (5) tühistas Üldkohus vaidlustatud määruse selles osas, mis on seotud äriühinguga City Cycle.

               (4)

               2015. aasta juulis kaebasid Euroopa Liidu Nõukogu, (6) Euroopa Komisjon (7) ja Maxcom Ltd (8) (jalgrataste tootja liidus) Üldkohtu otsuse edasi. 26. jaanuari 2017. aasta otsusega (edaspidi „otsus“) jättis Euroopa Liidu Kohus (edaspidi „Euroopa Kohus“) liidu tootmisharu, Euroopa Komisjoni ja Euroopa Liidu Nõukogu esitatud apellatsioonikaebused rahuldamata.

               (5)

               Eelkõige leidis Euroopa Kohus oma otsuse punktis 73, et vaidlustatud määruse põhjenduses (78) ei ole isikupõhiselt analüüsitud seda, kuidas City Cycle võis meetmetest kõrvale hoida. Lisaks leidis Euroopa Kohus oma otsuse punktides 75 ja 76, et järeldus lähetamise esinemise kohta Sri Lankal ei saa õiguslikult rajaneda vaid kahel nõukogu konkreetsel tähelepanekul, mille kohaselt esiteks muutus kaubandusstruktuur ja teiseks ei teinud osa eksportivatest tootjatest koostööd (9).

         3.   Otsuse tagajärjed

               (6)

               Vastavalt Euroopa Liidu toimimise lepingu artiklile 266 peavad liidu institutsioonid võtma vajalikud meetmed 26. jaanuari 2017. aasta otsuste täitmiseks.

               (7)

               Juhul kui menetlus koosneb mitmest haldusetapist, ei tähenda ühe etapi tühistamine kogu menetluse tühistamist (10). Dumpinguvastane menetlus on üks näide sellisest mitmeetapilisest menetlusest. Seega ei tähenda vaidlustatud määruse tühistamine selles osas, mis on seotud ühe poolega, kogu asjaomase määruse vastuvõtmisele eelnenud menetluse tühistamist. ELi institutsioonidel on võimalik parandada vaidlustatud määruse neid aspekte, mis viisid selle tühistamiseni, jättes samal ajal muutmata vaidlustamata osad, mida kohtuotsus ei mõjuta (11).

         B.   MENETLUS

   1.   Menetluse käik kuni kohtuotsuseni

               (8)

               Komisjon kinnitab vaidlustatud määruses esitatud põhjendused (1)–(23). Neid põhjendusi kohtuotsus ei mõjuta.

         2.   Menetluse uuesti algatamine

               (9)

               Komisjon avaldas pärast kohtuotsust 11. aprillil 2017 teate, (12) et ta taasalustab osaliselt uurimist, milles käsitletakse meetmetest kõrvalehoidmist seoses Sri Lankalt lähetatud jalgrataste (olenemata sellest, kas päritolumaana on deklareeritud Sri Lanka või mitte) impordiga ja mis viis eespool nimetatud vaidlustatud määruse vastuvõtmiseni (edaspidi „uurimise taasalustamist käsitlev teade“), ning et kõnealust uurimist taasalustatakse alates hetkest, kui eeskirjade rikkumine aset leidis. Taasalustamise ulatus piirdus otsuse rakendamise selle osaga, mis oli seotud äriühinguga City Cycle.

               (10)

               Komisjon teavitas äriühingut City Cycle, eksportiva riigi esindajaid, liidu tootmisharu ja teisi huvitatud isikuid, kes olid teada uurimise osalise taasalustamisega seotud esialgsest uurimisest. Huvitatud isikutele anti võimalus teha oma seisukohad kirjalikult teatavaks ja taotleda asja arutamist teates sätestatud tähtaja jooksul.

               (11)

               Kõikidele huvitatud isikutele, kes seda taotlesid, anti võimalus esitada komisjoni talitustele ja/või kaubandusmenetluses ärakuulamise eest vastutavale ametnikule oma selgitused. Ärakuulamist komisjoni talituste või kaubandusmenetluses ärakuulamise eest vastutava ametniku juures ei taotlenud ükski isik.

         3.   Impordi registreerimine

               (12)

               Pärast kohtuotsust taotlesid Euroopa Jalgrattatootjate Ühendus (European Bicycle Manufacturers Association) ja äriühing Maxcom Ltd, et äriühingu City Cycle puhul kohaldatakse jalgrataste impordi suhtes alusmääruse artikli 14 lõike 5 kohast registreerimist, et selle impordi suhtes saaks edaspidi alates registreerimise kuupäevast kohaldada meetmeid.

               (13)

               11. aprillil 2017 kohustas komisjon registreerima Sri Lankalt lähetatud jalgrataste impordi, olenemata sellest, kas päritolumaana on deklareeritud Sri Lanka või mitte, niivõrd, kuivõrd see puudutab Sri Lanka äriühingut City Cycle Industries (edaspidi „registreerimismäärus“) (13).

         4.   Uurimisalune toode

               (14)

               Uurimisalune toode on sama, mis vaidlustatud määruses, st Hiina Rahvavabariigist (edaspidi „Hiina“ või „HRV“) pärit jalgrattad ja muud mootorita ratassõidukid (kaasa arvatud kolmerattalised veojalgrattad, kuid mitte monorattad), mis praegu kuuluvad CN-koodide ex 8712 00 30 ja ex 8712 00 70 alla. Komisjon kinnitab vaidlustatud määruses esitatud põhjendused (25)–(27).

         C.   HINNANG PÄRAST KOHTUOTSUST

   1.   Sissejuhatavad märkused

               (15)

               Esiteks oli Euroopa Kohus seisukohal, et vaidlustatud määruses ei ole isikupõhiselt analüüsitud seda, kuidas City Cycle võis meetmetest kõrvale hoida. Euroopa Kohus leidis, et nõukogu kaks konkreetset tähelepanekut, mille kohaselt muutus kaubandusstruktuur ja osa eksportivatest tootjatest ei teinud koostööd, olid ebapiisavad selleks, et nõukogul oleks alust järeldada, et City Cycle tegeles lähetamisega või et Sri Lankal esines riiklikul tasandil lähetamist.

               (16)

               Teiseks tunnistatakse otsuse punktides 29 ja 31, et äriühingu City Cycle poolt uurimise käigus esitatud tõendite põhjal ei saa järeldada, et äriühing oli tõepoolest jalgrattatootja või et tema tegelemine kokkupanekuga ei kujutanud endast meetmetest kõrvalehoidmist vastavalt alusmääruse artikli 13 lõikega 2 ette nähtud kriteeriumidele. Seepärast on vaidlustatud määruse põhjendused (124)–(127) kinnitust leidnud.

               (17)

               Kolmandaks, koostoimes Üldkohtu otsusega järeldub otsusest, et nõukogul oli õigus pidada äriühingut City Cycle uurimises koostööd mittetegevaks isikuks ja et Sri Lankal esines riiklikul tasandil teataval määral koostöösoovimatust. Seepärast on vaidlustatud määruse põhjendused (35)–(42) kinnitust leidnud.

         2.   Dumpinguvastase tollimaksu parandava mõju kahjustamine

               (18)

               Komisjon leidis vaidlustatud määruse põhjendustes (93)–(96), et dumpinguvastase tollimaksu parandavat mõju on kahjustatud. Komisjon kinnitab neid järeldusi.

         3.   Tõendid dumpingu kohta

               (19)

               Komisjon leidis vaidlustatud määruse põhjendustes (97), (98) ja (107)–(110) tõendeid dumpingu esinemise kohta. Komisjon kinnitab neid järeldusi.

         4.   Meetmetest kõrvalehoidmine

               (20)

               Vaidlustatud määrus on tühistatud, kuna nõukogu ei esitanud vaidlustatud määruses piisavalt tõendeid selle kohta, et äriühing City Cycle Industries hoidis meetmetest kõrvale. Komisjon tuletab meelde, et meetmetest kõrvalehoidmist on muu hulgas võimalik kindlaks teha lähetamise või osade kokkupaneku põhjal.

               (21)

               Taasalustatud uurimise käigus selgus, et äriühingul ei ole täiendavaid kättesaadavaid tõendeid, mis võiksid toetada lähetamisega seotud järeldust. Seega ei saa vaidlustatud määruse põhjenduse (78) alusel esitada lähetamise kohta ühtegi täiendavat põhjendust.

               (22)

               Kättesaadavad tõendid osutavad siiski sellele, et meetmetest kõrvalehoidmine toimus osade kokkupaneku kaudu. Tõendid põhinevad äriühingu City Cycle enda poolt esialgse uurimise käigus esitatud andmetel. Nõukogu ei olnud neid andmeid üksikasjalikult hinnanud, kuna ta ei pidanud seda meetmetest kõrvalehoidmise õiguslikult piisava tõendamise seisukohalt vajalikuks. Komisjon leiab, et nüüd, kui kohus on kohaldatavat õiguslikku standardit täpsustanud, on asjakohane kõik haldustoimikus sisalduvad kättesaadavad tõendid kohaldatava õigusliku standardi põhjal ümber hinnata.

               (23)

               Meetmetest kõrvalehoidmist käsitleva uurimise käigus andis City Cycle endast teada ja taotles vabastust võimalikest meetmetest kõrvalehoidmist takistavatest meetmetest. Nagu on kirjeldatud vaidlustatud määruse põhjendustes (37), (38) ja (144), ei suutnud City Cycle tõendada, et talle vabastuse andmine oleks olnud õigustatud. Äriühing tegi ebapiisavalt koostööd ning tema suhtes kohaldati alusmääruse artikli 18 lõiget 1. Usaldusväärse teabe puudumine äriühingu ostetud Hiina päritoluga jalgrattaosade väärtuse ja mahu kohta ei võimaldanud kindlaks teha, et City Cycle on tõepoolest tootja, kes ei hoia meetmetest kõrvale, ega ka seda, et tema tegevus osade kokkupanekul ei olnud viis meetmetest kõrvalehoidmiseks. Nagu on selgitatud eespool põhjendustes (16) ja (17), kohtuotsus neid järeldusi ei mõjutanud.

               (24)

               Igal juhul näitavad äriühingu enda esitatud andmed siiski järgmist:

                           (1)

                           Hiina päritoluga tooraine (jalgrattaosad) moodustas üle 60 % kokkupandava toote osade koguväärtusest (nn 60/40 protsendi test) ning

                           (2)

                           kokkupaneku ajal sissetoodud varuosadele lisandunud väärtus jäi alla 25 % tootmiskuludest (25 % lisandunud väärtuse test).

               (25)

               Alusmääruse artikli 13 lõike 2 punktide a ja b kriteeriumide kohaselt tähendab see, et sellist kokkupanekut tuleks käsitada meetmetest kõrvalehoidmisena, kui eespool põhjenduses (18) ja (19) kirjeldatud muud kriteeriumid on täidetud.

               (26)

               Seepärast tuleks kindlaks teha, kas Sri Lankal kasutatakse osade kokkupanekut meetmetest kõrvalehoidmiseks, tuginedes eespool nimetatud kättesaadavatele tõenditele, mille esitas äriühing ja mis kalduvad osutama meetmetest kõrvalehoidmisele, ning arvestades koostöösoovimatuse kõrget taset Sri Lankal.

               (27)

               Sellest tulenevalt tehti kindlaks, et Sri Lankal toimus osade kokkupanek alusmääruse artikli 13 lõike 2 tähenduses.

               (28)

               Pärast järelduste avalikustamist väljendas City Cycle kahtlust, kas komisjon on pädev tegema järeldusi selle kohta, et toimus osade kokkupanek alusmääruse artikli 13 lõike 2 tähenduses. City Cycle väitis, et komisjon ei saanud kokkupaneku kohta tehtud järeldust ümber hinnata, kuna seda ei olnud kohtumenetluse käigus vaidlustatud, ja seetõttu peab komisjon loobuma oma kavatsusest võtta äriühingu City Cycle suhtes meetmeid.

               (29)

               See väide tuleks tagasi lükata. Esiteks järeldub põhjendustes (4) ja (5) tsiteeritud Euroopa Kohtu otsustest, et meetmetest kõrvalehoidmist takistavate meetmete kehtestamise tingimus on seotud alusmääruse 13 lõike 1 kohase kõrvalehoidmise olemasoluga, mitte aga sellise kõrvalehoidmise konkreetse alamkategooriaga. Teiseks ei tõlgenda City Cycle praegusel juhul õigesti komisjonile Euroopa Liidu toimimise lepingu artikliga 266 pandud kohustust. Nagu uurimise taasalustamist käsitleva teate põhjenduses (6) on selgitatud, tuleb käesoleva menetluse käigus täiendada vaidlustatud määruse ebapiisavaid põhjendusi, mis on seotud kättesaadavate tõenditega meetmetest kõrvalehoidmise kohta Sri Lankal. Seega on komisjon pädev uuesti vastu võtma meetme, mis on paremini põhjendatud ja näitab selgelt, et City Cycle on seotud meetmetest kõrvalehoidmisega Sri Lankal, ning mis on täielikult kooskõlas Euroopa Kohtu praktikaga. Igal juhul on vaidlustatud määrus täielikult kehtetuks tunnistatud. Seega ei ole ükski selle põhjendustest lõplikuks muutunud. Pigem peaks komisjon uuesti hindama kõiki asjaomase toimiku aspekte. Juhul kui kohtumenetluses ei ole toimunud uut arengut, võib komisjon piirduda esialgse uurimise käigus tehtud järelduse kinnitamisega.

               (30)

               Pärast järelduste avalikustamist väljendas City Cycle kahtlust ka selle suhtes, kas komisjon on pädev tuginema tõenditele, mille äriühing oli esitanud põhjenduses (2) osutatud meetmetest kõrvalehoidmist takistavate meetmete kehtestamiseni viinud uurimise käigus, ja jõudma varasemast erineva järelduseni.

               (31)

               See väide tuleks samuti tagasi lükata. Komisjonil on tõepoolest õigus anda varasemast erinev hinnang juba esitatud tõenditele niivõrd, kuivõrd sellise uue hinnangu andmine on kooskõlas alusmääruse artikliga 13, nagu seda on tõlgendanud liidu kohtud, ja äriühingul City Cycle olid kõik võimalused, et esitada selle uue hinnangu kohta märkusi. Nagu alljärgnevatest põhjendustest nähtub, on äriühingule City Cycle antud kõik õigused esitada komisjoni hinnangu kohta märkusi. Siiski ei muutnud äriühingu City Cycle esitatud märkused komisjoni järeldust, et kõnealune äriühing hoidis meetmetest kõrvale.

               (32)

               City Cycle jäi pärast täiendavate järelduste avalikustamist endiselt seisukohale, et ta ei nõustu lähenemisviisiga, mida komisjon kasutas haldustoimikus sisalduvate kättesaadavate tõendite ümberhindamiseks. Äriühing väitis, et pärast kohtuotsust oli komisjonil õigus muuta vaid lähetamise kohta tehtud järeldust, kuid mitte kokkupaneku kohta tehtud järeldust.

               (33)

               See väide tuleks tagasi lükata. Käesolevas määruses muudab komisjon oma järeldusi seoses meetmetest kõrvalehoidmisega, mida on muu hulgas võimalik kindlaks teha kas lähetamise või kokkupaneku põhjal, nagu on märgitud põhjenduses (20). Komisjon ei ole vaidlustatud määruses andnud hinnangut selle kohta, kas City Cycle tegeles kokkupanekuga või mitte, kuna komisjoni järelduste kohaselt tegeles äriühing lähetamisega. Nagu on selgitatud põhjenduses (22), andis komisjon pärast kohtu poolt esitatud täpsustusi uue hinnangu selle kohta, kas City Cycle tegeles meetmetest kõrvalehoidmisega või mitte. Komisjoni järeldused olid järgmised: esiteks, nagu on märgitud põhjenduses (21), ei esitanud äriühing täiendavaid kättesaadavaid tõendeid, mis võiksid toetada lähetamisega seotud järeldust; teiseks, nagu on selgitatud põhjendustes (23) ja (24), tehti äriühingu City Cycle enda poolt meetmetest kõrvalehoidmist käsitleva uurimise käigus esitatud andmeid hinnates lõplik järeldus selle kohta, et äriühing tegeleb meetmetest kõrvalehoidmisega kokkupaneku kaudu.

               (34)

               Pärast järelduste avalikustamist esitas City Cycle märkusi ka komisjoni poolt alusmääruse 13 lõike 2 punktis b kindlaks määratud 60/40 protsendi ja 25 % lisaväärtuse testi tegemiseks kasutatud arvutusmetoodika kohta. Esiteks väitis City Cycle, et komisjoni arvutused põhinesid ebapiisavatel andmetel, mis hõlmasid vaid pooltooteid, mis olid ostetud kõrvalehoidmise uurimisega seotud aruandeperioodi jooksul. Teiseks väitis City Cycle, et komisjon ei võtnud teatavaid andmeid arvesse, jättes põhjendamatult kõrvale müügil põhineva jaotusteguri, mille äriühing oli esitanud. Lõpuks märkis City Cycle, et kõrvale tuleks jätta ka teatavad arved, mille kuupäev jääb väljapoole vaadeldavat perioodi ja/või arved, kus kuupäev puudub või mis on puudulikult vormistatud. City Cycle kordas neid väiteid pärast täiendavate järelduste avalikustamist, kuid ei esitanud sellega seoses lisateavet.

               (35)

               Kasutatud metoodika puhul märgib komisjon, et 60/40 protsendi testi tegemisel kasutati lisaks pooltooteid käsitlevatele andmetele, mis olid esitatud meetmetest vabastamise taotluse tabelis F.2, ka selliste jalgrattaosade teatatud tootmiskulusid, mille tootja oli väidetavalt City Cycle. Lisaks võeti 25 % lisandunud väärtuse kontrollimisel aluseks toote pooltoodetest valmistamisega seotud kulud, st jalgrataste kokkupanekuga seotud kulud, mis on esitatud meetmetest vabastamise taotluse tabelis F.4.2. Kuna City Cycle ei teinud tabeli F.4.2 nõudeid eirates vahet HRVst pärit jalgrattaosade ja mujalt kui HRVst pärit jalgrattaosade vahel, kasutas komisjon tabelis F.2 esitatud andmeid.

               (36)

               Jaotuspõhimõtteid käsitleva märkuse puhul on komisjon seisukohal, et äriühingu väljapakutud metoodika alusel saadud andmed olid vastuolus auditeeritud majandusaruannetega. Sellest ebakõlast teavitati äriühingut ka kohapealse kontrollkäigu raames. City Cycle ei kasutanud raamatupidamistarkvara ja kõik arvutused olid tehtud Exceli tabelitena paberil. Äriühing ei olnud kehtestanud süsteemi imporditud jalgrattaosade päritolu jälgimiseks ning kindlaks teha oli võimalik vaid seda, kas konkreetne jalgrattaosa oli kohapeal toodetud või imporditud. Lisaks tunnistas äriühing, et tema raamatupidamine ei kajastanud ostetud osade päritolu. Seepärast kasutas City Cycle meetmetest vabastamise taotluses nõutavate päritoluandmete esitamiseks jalgrataste müügile tuginevaid jaotuspõhimõtteid. Samas oli City Cycle kohaldatud jaotusmetoodika vastuolus auditeeritud majandusaruannetega ja äriühing tunnistas ise, et päritolu kohta esitatud arvandmed oli valed. Komisjon lükkas tagasi nii jaotusmetoodikat käsitlevad väited kui ka selle põhjal esitatud andmed, kuna kõnealune metoodika oli vastuolus auditeeritud majandusaruannetega, ning kasutas selle asemel erandi tegemise taotluse muudes tabelites esitatud vajalikke andmeid.

               (37)

               Põhjenduses (34) osutatud arvete puhul leidis komisjon, et äriühingu nõue on põhjendatud ning jättis eespool nimetatud arved 60/40 protsendi testi ja 25 % lisaväärtuse testi puhul arvesse võtmata. Tehti kindlaks, et tulemust see ei mõjutanud, st Hiina päritoluga tooraine (jalgrattaosad) moodustasid ka sel juhul üle 60 % kokkupandava toote osade koguväärtusest ning kokkupaneku ajal sissetoodud osadele lisandunud väärtus jäi endiselt alla 25 % tootmiskuludest.

               (38)

               City Cycle väitis pärast täiendavate järelduste avalikustamist, et komisjon ei võtnud arvesse asjaolu, et City Cycle on juba pikka tegelenud jalgrataste tootmisega Sri Lanka siseturul ja et tema tegevust kontrollib Sri Lanka tolliasutus. See väide lükatakse tagasi kui asjaomase hindamise seisukohalt ebaoluline, kuna analüüs viiakse läbi vastavalt alusmääruse artiklile 13.

               (39)

               Seega lükati tagasi kõik väited metoodika kohta, mida komisjon kasutas alusmääruse artikli 13 lõike 2 punktis b nimetatud 60/40 protsendi testi ja 25 % lisaväärtuse testi tegemiseks.

         5.   Tollimaksust vabastamise taotlus

               (40)

               Kuna äriühing ei teinud piisavalt koostööd ega suutnud oma andmetele tuginedes näidata, et meetmetest ei hoita kõrvale, ei saa pidada põhjendatuks äriühingu City Cycle poolt alusmääruse artikli 13 lõike 4 alusel esitatud vabastustaotlust.

         6.   Huvitatud isikute märkused

               (41)

               Äriühing City Cycle ja liidu tootmisharu esitasid komisjonile oma arvamused.

               (42)

               City Cycle väitis, et komisjon ei saa muuta oma järeldusi osade kokkupaneku kohta, kuna vaidlustatud määruses leiti, et kokkupaneku esinemine Sri Lankal ei leidnud kinnitust, ja seda punkti kohtus ei vaidlustatud. Kõnealune väide esitati uuesti pärast järelduste avalikustamist. Eespool kirjeldatud põhjustel tuleks see väide tagasi lükata.

               (43)

               Märgitakse, et äriühingu enda esitatud andmed ja eelkõige tema puhul kindlaks tehtud puudused ei võimaldanud kindlaks teha, kas City Cycle oli tõepoolest tootja või kujutas osade kokkupanek endast meetmetest kõrvalehoidmist. Seepärast ei saanud äriühingut vabastada meetmetest kõrvalehoidmisega seotud tollimaksudest. Äriühingu enda andmed osutavad siiski sellele, et Hiina päritoluga tooraine (jalgrattaosad) moodustas üle 60 % kokkupandava toote osade koguväärtusest, samas kui kokkupaneku ajal sissetoodud osadele lisandunud väärtus jäi alla 25 % tootmiskuludest. Arvestades koostöösoovimatuse kõrget taset võib sellist tõendit pidada märgiks, et riigis esineb meetmetest kõrvalehoidmist.

               (44)

               Samuti väitis City Cycle, et komisjon ei saanud uurimist taasalustada teatega, mille eesmärk oli uuesti vastu võtta lõppmäärus või muuta vaidlustatud määrust, kuna alusmääruse artikli 13 lõikes 3 on sätestatud, et komisjon saab meetmetest kõrvalehoidmist käsitleva uurimise algatada vaid komisjoni määrusega. Lisaks sellele väitis City Cycle, et asjaolu, et komisjoni arvates ei ole kohtud tühistanud kogu menetlust, ei vabasta komisjoni ametliku määruse vastuvõtmisest.

               (45)

               Kõnealune väide esitati uuesti pärast järelduste avalikustamist. Eelkõige väitis City Cycle, et meetmetest kõrvalehoidmist käsitleva uurimise taasalustamine teate abil piirab tema õigust tõhusale kohtulikule kaitsele. See väide lükati tagasi, kuna teade oli vaid ettevalmistav õigusakt ja City Cycle võib teostada oma õigusi tõhusale kohtulikule kaitsele, vaidlustades käesoleva määruse.

               (46)

               Seoses sellega tuleb märkida, et komisjon ei algatanud uut uurimist, vaid üksnes taasalustas meetmetest kõrvalehoidmist takistavate meetmete vastuvõtmiseni viinud uurimist, et kõrvaldada uurimise käigus esinenud õigusnormide rikkumised, mille Euroopa Kohus oli oma otsuses kindlaks teinud.

               (47)

               Lisaks väitis City Cycle, et äriühingu jalgrataste impordi registreerimine põhineb faktiveal ja puudulikul põhjendusel, kuna vaidlustatud määruses ei kinnitata, et City Cycle tegeleb kokkupanekuga. Seega väitis City Cycle, et registreerimismääruse vastuvõtmise tingimused ei olnud täidetud.

               (48)

               Kuid nagu eespool põhjenduses (24) on selgitatud, leidis taasalustatud uurimise käigus kinnitust, et äriühingu esitatud tõendid, mis on seotud uurimisperioodiga, mille alusel meetmeid 2013. aastal laiendati, juba osutasid sellele, et meetmetest hoitakse kõrvale. Arvestades meetmetest kõrvalehoidmist takistava vahendi eripära, st et selle eesmärk on kaitsta dumpinguvastase vahendi tõhusust, siis on impordi registreerimine sellise tõhususe suurendamiseks tavapärane meede. Seega lükati tagasi äriühingu City Cycle väide, et registreerimismääruse vastuvõtmise tingimused ei olnud täidetud.

               (49)

               Lisaks palus City Cycle komisjonil tunnistada kehtetuks meetmetest kõrvalehoidmist takistavad tollimaksud, mis olid kehtestatud Sri Lanka jalgrataste, sealhulgas äriühingu City Cycle jalgrataste impordi suhtes.

               (50)

               Seoses sellega tuleb märkida, et City Cycle ei täpsustanud, millisele õiguslikule alusele tuginedes peaks komisjon Sri Lanka jalgrataste impordi suhtes kehtestatud meetmetest kõrvalehoidmist takistavad meetmed kehtetuks tunnistama. Nagu põhjendustes (3) ja (4) on märgitud, ei tühistanud kohtuotsus vaidlustatud määrust tervikuna, vaid ainult selles osas, mis puudutab äriühingut City Cycle. Seepärast jäeti see taotlus rahuldamata.

               (51)

               Pärast järelduste avalikustamist väitis äriühing City Cycle, et esialgsete meetmete uuesti laiendamine kõnealusele äriühingule alates impordi registreerimise kuupäevast ei ole põhjendatud ja et komisjon ei saa kehtestada tollimakse, mida kohaldatakse ka pärast esialgsete meetmete kehtivuse lõppu 28. mail 2018, st viis aastat pärast vaidlustatud määruse vastuvõtmist. Seda väidet korrati pärast täiendavate järelduste avalikustamist.

               (52)

               Euroopa Kohtu järjepideva kohtupraktika kohaselt on dumpinguvastast tollimaksu laiendava määruse ainus eesmärk tagada selle tollimaksu tõhusus ja vältida sellest kõrvalehoidmist. Lõplikku dumpinguvastase tollimaksu laiendav meede seega vaid täiendab esialgset õigusakti, millega kehtestati maks, millega kaitstakse lõplike meetmete tõhusat kohaldamist.

               (53)

               Nagu on märgitud käesoleva määruse põhjenduses (2), laiendati dumpinguvastaseid meetmeid pärast alusmääruse artikli 13 kohast meetmetest kõrvalehoidmist käsitlevat uurimist, mille tulemusel laiendati HRVst pärit jalgrataste impordi suhtes kehtestatud meetmeid muu hulgas ka äriühingu City Cycle poolt Sri Lankalt liidu turule eksporditavate toodete suhtes. Seega jäävad vaidlustatud määrusega kehtestatud meetmetest kõrvalehoidmist takistavad meetmed jõusse nii kauaks, kuni kehtivad HRVst pärit jalgrataste impordi suhtes kehtestatud esialgsed meetmed. Seepärast lükatakse tagasi väide, et komisjon ei saa kehtestada äriühingu City Cycle poolt Sri Lankalt liitu eksporditavate toodete suhtes meetmeid, mis kehtivad kauem kui 28. mai 2018, kuna see põhineb alusmääruse artikli 13 ebaõigel tõlgendamisel

               (54)

               Lisaks väitis City Cycle pärast täiendavate järelduste avalikustamist, et komisjon ei saa määramata ajaks pikendada meetmetest kõrvalehoidmist takistavate tollimaksude kehtivust, ilma et ta vaataks uuesti läbi eksportija tegevuse meetmetest kõrvalehoidmisel, arvestades, et Hiina eksportijate dumpingule antakse iga viie aasta järel uus hinnang.

               (55)

               See väide tuleks tagasi lükata, kuna see põhineb alusmääruse artiklite 11 ja 13 ebaõigel tõlgendamisel. Komisjon hindab kehtivad dumpinguvastased meetmed ümber pärast seda, kui liidu tööstusharu on esitanud asjakohase taotluse. Kui sellist taotlust ei esitata, kaotavad dumpinguvastased meetmed kehtivuse pärast viie aasta möödumist. Lisaks, nagu on selgitatud põhjenduses (53), jäävad meetmetest kõrvalehoidmist takistavad meetmed jõusse nii kauaks, kuni kehtivad esialgsed meetmed. Samas ei saa meetmetest kõrvalehoidmist takistavaid kehtivaid meetmeid ümber hinnata selliste äriühingute taotluse põhjal, kelle suhtes meetmetest kõrvalehoidmist takistavaid meetmeid kohaldatakse.

         D.   AVALIKUSTAMINE

               (56)

               Osapooli teavitati olulistest asjaoludest ja kaalutlustest, mille alusel kavatseti uuesti kehtestada lõplik dumpinguvastane tollimaks äriühingu City Cycle kaudu lähetatud jalgrataste impordi suhtes, olenemata sellest, kas päritolumaana on deklareeritud Sri Lanka või mitte. Lisaks sellele on neile pärast nimetatud asjaoludest ja kaalutlustest teatamist antud võimalus esitada teatava ajavahemiku jooksul oma märkused.

               (57)

               Osapoolte kirjalikult esitatud seisukohti kaaluti ja võeti vajaduse korral arvesse.

         E.   MEETMETE KOHALDAMINE

               (58)

               Eeltoodut arvesse võttes peetakse asjakohaseks uuesti laiendada esialgseid meetmeid äriühingu City Cycle Industries kaudu Sri Lankalt lähetatud, praegu CN koodide 8712 00 30 ja 8712 00 70 (TARICi koodid 8712003010 ja 8712007091) alla kuuluvate jalgrataste ja muude mootorita ratassõidukite (kaasa arvatud kolmerattaliste veojalgrataste, kuid mitte monorataste) impordile, olenemata sellest, kas päritolumaana on deklareeritud Sri Lanka või mitte.

               (59)

               Arvestades meetmetest kõrvalehoidmist takistava vahendi eripära, st asjaolu, et see on mõeldud dumpinguvastase vahendi tõhususe kaitseks, ning pidades silmas, et uurimise käigus on äriühingu esitatud andmetele tuginedes leitud tõendid, mis osutavad meetmetest kõrvalehoidmisele, peab komisjon kohaseks meetmed alates registreerimise kuupäevast uuesti kehtestada,

               (60)

               Käesolev määrus on kooskõlas määruse (EL) 2016/1036 artikli 15 lõike 1 kohaselt loodud komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   1.   Käesolevaga laiendatakse lõplikku dumpinguvastast tollimaksu, mida kohaldatakse Hiina Rahvavabariigist pärit, praegu CN-koodide 8712 00 30 ja 8712 00 70 (TARICi kood 8712003010 ja 8712007091) alla kuuluvate jalgrataste ja muude mootorita ratassõidukite (kaasa arvatud kolmerattaliste veojalgrataste, kuid mitte monorataste) impordi suhtes, äriühingu City Cycle Industries (TARICi lisakood B131) kaudu Sri Lankalt lähetatud jalgrataste ja muude mootorita ratassõidukite (kaasa arvatud kolmerattaliste veojalgrataste, kuid mitte monorataste) impordile, olenemata sellest, kas päritolumaana on deklareeritud Sri Lanka või mitte.
   2.   Käesoleva artikli lõikega 1 kehtestatud tollimaks nõutakse sisse Sri Lankalt lähetatud impordilt, mis on rakendusmääruse (EL) 2017/678 artikli 1 alusel registreeritud, olenemata sellest, kas päritolumaana on deklareeritud Sri Lanka või mitte.
   Artikkel 2
   Käesolevaga antakse tolliasutustele korraldus lõpetada rakendusmääruse (EL) 2017/678 artikli 1 kohane impordi registreerimine.
   Artikkel 3
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 9. jaanuar 2018

            Komisjoni nimel

            president

         Jean-Claude JUNCKER

      (1)  ELT L 176, 30.6.2016, lk 21.

      (2)  Nõukogu 3. oktoobri 2011. aasta rakendusmäärus (EL) nr 990/2011, millega pärast aegumise läbivaatamist vastavalt määruse (EÜ) nr 1225/2009 artikli 11 lõikele 2 kehtestatakse Hiina Rahvavabariigist pärit jalgrataste impordi suhtes lõplik dumpinguvastane tollimaks (ELT L 261, 6.10.2011, lk 2).

      (3)  Nõukogu 29. mai 2013. aasta rakendusmäärus (EL) nr 501/2013, millega laiendatakse Hiina Rahvavabariigist pärit jalgrataste impordi suhtes määrusega (EL) nr 990/2011 kehtestatud lõplikku dumpinguvastast tollimaksu Indoneesiast, Malaisiast, Sri Lankalt ja Tuneesiast lähetatud jalgrataste impordile olenemata sellest, kas päritolumaana on deklareeritud Indoneesia, Malaisia, Sri Lanka või Tuneesia või mitte (ELT L 153, 5.6.2013, lk 1).

      (4)  Kohtuasi T-413/13 City Cycle Industries vs. nõukogu

      (5)  ELT C 146, 4.5.2015, lk 38.

      (6)  Kohtuasi C-260/15 P nõukogu vs. City Cycle Industries

      (7)  Kohtuasi C-254/15 P komisjon vs. City Cycle Industries

      (8)  Kohtuasi C-248/15 P Maxcom vs. City Cycle Industries

      (9)  Oma samal päeval tehtud otsuses liidetud kohtuasjades C-247/15 P, C-253/15 P ja C-259/15 P tühistas Euroopa Kohus Üldkohtu 19. märtsi 2015. aasta otsuse kohtuasjas T-412/13: Chin Haur Indonesia PT vs. Euroopa Liidu Nõukogu (3) ning jättis äriühingu Chin Haur poolt esitatud nõude määruse (EL) nr 501/2013 tühistamise kohta rahuldamata. Kõnealuses kohtuasjas leidis Euroopa Kohus oma otsuse punktis 98, et nõukogu oli piisavalt selgitanud oma tõendeid selle kohta, et Indoneesias hoitakse meetmetest kõrvale.

      (10)  Kohtuasi T-2/95: Industrie des poudres sphériques (IPS) vs. nõukogu, EKL 1998, lk II-3939.

      (11)  Kohtuasi C-458/98 P Industrie des poudres sphériques (IPS) vs. nõukogu, EKL 2000, lk I-08147.

      (12)  Teade, milles käsitletakse Üldkohtu 19. märtsi 2015. aasta otsust kohtuasjas T-413/13: City Cycle Industries vs. Euroopa Liidu Nõukogu ning Euroopa Kohtu 26. jaanuari 2017. aasta otsust kohtuasjades C-248/15 P, C-254/15 P ja C-260/15 P seoses nõukogu rakendusmäärusega (EL) nr 501/2013, millega laiendatakse Hiina Rahvavabariigist pärit jalgrataste impordi suhtes määrusega (EL) nr 990/2011 kehtestatud lõplikku dumpinguvastast tollimaksu Indoneesiast, Malaisiast, Sri Lankalt ja Tuneesiast lähetatud jalgrataste impordile, olenemata sellest, kas päritolumaana on deklareeritud Indoneesia, Malaisia, Sri Lanka või Tuneesia või mitte (2017/C 113/05) (ELT C 113, 11.4.2017, lk 4).

      (13)  Komisjoni 10. aprilli 2017. aasta rakendusmäärus (EL) 2017/678, millega kehtestatakse Sri Lankalt lähetatud jalgrataste impordile registreerimiskohustus, olenemata sellest, kas nende päritolumaaks on deklareeritud Sri Lanka või mitte, niivõrd kuivõrd see puudutab Sri Lanka äriühingut City Cycle Industries (ELT L 98, 11.4.2017, lk 7).


title: Komisjoni rakendusmäärus (EL) 2018/49, 11. jaanuar 2018, millega muudetakse nõukogu rakendusmäärust (EL) nr 501/2013 pärast Euroopa Parlamendi ja nõukogu määruse (EL) 2016/1036 artikli 11 lõike 4 ja artikli 13 lõike 4 kohast uut eksportijat käsitlevat läbivaatamist

text:
               12.1.2018

               ET

               Euroopa Liidu Teataja

               L 7/31

         KOMISJONI RAKENDUSMÄÄRUS (EL) 2018/49,
   11. jaanuar 2018,
   millega muudetakse nõukogu rakendusmäärust (EL) nr 501/2013 pärast Euroopa Parlamendi ja nõukogu määruse (EL) 2016/1036 artikli 11 lõike 4 ja artikli 13 lõike 4 kohast uut eksportijat käsitlevat läbivaatamist
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (1) (edaspidi „dumpinguvastane alusmäärus“), eriti selle artikli 11 lõiget 4, artikli 13 lõiget 4 ja artikli 14 lõiget 5,
   ning arvestades järgmist:
   A.   KEHTIVAD MEETMED

               (1)

               Pärast alusmääruse artikli 11 lõike 3 kohast vahepealset läbivaatamist muutis nõukogu 29. mail 2013 määrusega (EL) nr 502/2013 (2) nõukogu rakendusmäärust (EL) nr 990/2011, (3) millega kehtestatakse Hiina Rahvavabariigist pärit jalgrataste impordi suhtes lõplik dumpinguvastane tollimaks (edaspidi „kehtivad meetmed“).

               (2)

               Samal kuupäeval laiendas nõukogu rakendusmäärusega (EL) nr 501/2013 (4) Hiina Rahvavabariigist (edaspidi „HRV“) pärit jalgrataste impordi suhtes kehtestatud meetmeid Indoneesiast, Malaisiast, Sri Lankalt ja Tuneesiast lähetatud jalgrataste impordile olenemata sellest, kas päritolumaana on deklareeritud Indoneesia, Malaisia, Sri Lanka või Tuneesia või mitte (edaspidi „laiendatud meetmed“).

               (3)

               18. mail 2015 laiendas komisjon rakendusmäärusega (EL) 2015/776 (5) HRVst pärit jalgrataste impordi suhtes kehtestatud meetmeid Kambodžast, Pakistanist ja Filipiinidelt lähetatud jalgrataste impordile olenemata sellest, kas päritolumaana on deklareeritud Kambodža, Pakistan või Filipiinid või mitte.

         B.   PRAEGUNE MENETLUS

   1.   Läbivaatamistaotlus

               (4)

               Komisjon sai dumpinguvastase alusmääruse artikli 11 lõike 4 ja artikli 13 lõike 4 kohase taotluse teha erand dumpinguvastastest meetmetest, mida kohaldatakse HRVst pärit jalgrataste impordi suhtes ja mida on laiendatud Indoneesiast, Malaisiast, Sri Lankalt ja Tuneesiast lähetatud jalgrataste impordile olenemata sellest, kas päritolumaana on deklareeritud Indoneesia, Malaisia, Sri Lanka või Tuneesia või mitte.

               (5)

               Taotluse esitas 13. septembril 2016 ettevõtja Look Design System SA (edaspidi „taotleja“), kes on jalgrataste eksportiv tootja Tuneesias (edaspidi „asjaomane riik“).

               (6)

               Taotleja väitis, et ta ei ole seotud ühegi asjaomase riigi eksportija või tootjaga, kelle puhul kohaldatakse jalgrataste suhtes kohaldatavaid laiendatud meetmeid.

               (7)

               Taotleja kinnitas ka, et ta ei eksportinud jalgrattaid liitu meetmete laiendamiseni viinud uurimise käigus kasutatud aruandeperioodi jooksul, s.o ajavahemikul alates 1. septembrist 2011 kuni 31. augustini 2012 (edaspidi: „esialgne aruandeperiood“).

               (8)

               Peale selle kinnitas taotleja, et ta ei ole kehtivatest meetmetest kõrvale hoidunud.

               (9)

               Veel esitas taotleja tõendid selle kohta, et ta eksportis vaatlusalust toodet liitu 2016. aasta augustis.

         2.   Uut eksportijat käsitleva läbivaatamise algatamine

               (10)

               Kui komisjon oli kindlaks teinud, et on olemas piisavad tõendid, mis õigustavad alusmääruse artikli 11 lõike 4 ja artikli 13 lõike 4 kohase uurimise algatamist, et teha kindlaks, kas taotlejale võib teha erandi laiendatud meetme kohaldamisest, ja et asjaomasele liidu tööstussektorile oli antud võimalus esitada märkusi, algatas komisjon rakendusmäärusega (EL) 2017/777 (6) taotleja suhtes rakendusmääruse (EL) nr 501/2013 läbivaatamise.

               (11)

               Rakendusmäärusega (EL) 2017/777 tühistati jalgrataste impordi suhtes kohaldatav dumpinguvastane tollimaks, mis oli kehtestatud rakendusmäärusega (EL) nr 501/2013 taotleja toodetud ja ELi eksportimiseks müüdud vaatlusaluse toote impordi suhtes. Samal ajal anti tolliasutustele vastavalt algmääruse artikli 14 lõikele 5 korraldus astuda asjakohaseid samme sellise impordi registreerimiseks.

         3.   Vaatlusalune toode

               (12)

               Vaatlusalune toode on jalgrattad ja muud mootorita rattad (sealhulgas kolmerattalised veojalgrattad, kuid mitte monorattad), mis on lähetatud Indoneesiast, Malaisiast, Sri Lankalt ja Tuneesiast, olenemata sellest, kas päritolumaana on deklareeritud Indoneesia, Malaisia, Sri Lanka või Tuneesia või mitte, ning mis kuuluvad praegu CN-koodide ex 8712 00 30 ja ex 8712 00 70 (TARICi kood 8712003010 ja 8712007091) alla.

         4.   Asjaomased isikud

               (13)

               Komisjon teatas liidu tootmisharule, taotlejale ja eksportiva riigi esindajatele ametlikult läbivaatamise algatamisest. Huvitatud isikutele anti võimalus oma seisukohad kirjalikult ja suuliselt teatavaks teha.

               (14)

               Komisjon saatis taotlejale laiendatud tollimaksust vabastamise taotluse vormi ja sai ettenähtud tähtaja jooksul vastuse.

               (15)

               Komisjoni eesmärk oli kontrollida kõiki uue eksportija staatuse kindlakstegemiseks vajalikke andmeid ja taotlust laiendatud meetmetest vabastamiseks. Taotleja valdustesse Tuneesias tehti kontrollkäik.

         5.   Aruandeperiood ja uurimisperiood

               (16)

               Aruandeperiood kestis 1. aprillist 2016 kuni 31. märtsini 2017 ja uurimisperiood hõlmas ajavahemikku 1. jaanuarist 2011 kuni 31. märtsini 2017, mis oli meetmete parandava mõju hindamiseks asjakohane.

         C.   UURIMISTULEMUSED

   1.   Uue eksportija vastavus tingimustele

               (17)

               Komisjon uuris, kas alusmääruse artikli 11 lõikes 4 sätestatud kolm tingimust uue eksportija staatuse saamiseks on täidetud.

               (18)

               Uurimine kinnitas, et äriühing ei olnud eksportinud vaatlusalust toodet esialgse uurimisperioodi jooksul, mis tähendab, et esimene tingimus on täidetud. Samuti tõendas taotleja, et tal ei olnud mingeid otseseid ega kaudseid sidemeid Tuneesia eksportivate tootjatega, kelle puhul kohaldatakse vaatlusaluse toote suhtes kehtivaid laiendatud meetmeid, mis tähendab, et teine tingimus on täidetud. Uurimine kinnitas, et taotleja alustas vaatlusaluste toote liitu eksportimist pärast esialgse uurimisperioodi lõppu, mis tähendab, et ka kolmas tingimus on täidetud.

               (19)

               Sellest tulenevalt leidis komisjon, et asjaomast äriühingut tuleks käsitada uue eksportijana vastavalt algmääruse artikli 11 lõikele 4 ja seega tuleks tema laiendatud tollimaksust vabastamise taotlust vastavalt hinnata.

         2.   Laiendatud tollimaksust vabastamise taotlus

               (20)

               Selle väljaselgitamiseks, kas taotleja tegeles kokkupanekuga vastavalt alusmääruse artikli 13 lõikele 2, uuriti tooraine (jalgrattaosad) päritolu ja taotluse esitaja tootmiskulusid.

               (21)

               Uurimine näitas, et aruandeperioodil liitu eksporditud jalgrattad ei sisaldanud HRVst pärit jalgrattaosi. Enamik osi oli pärit muudest riikidest ja seega moodustas HRVst pärit tooraine (jalgrattaosad) kokkupandud toote väärtusest alla 60 % (nn 60/40 protsendi tingimus).

               (22)

               Kuna taotleja vastas nn 60/40 protsendi tingimusele, ei olnud vaja hinnata, kas sissetoodud osadele kokkupaneku või komplekteerimise ajal lisandunud väärtus moodustas üle 25 % tootmiskuludest või mitte. Samuti ei olnud vaja alusmääruse artikli 13 lõike 2 punkti c kohaselt hinnata seda, kas kahjustati tollimaksu parandavat mõju hindade ja/või koguste osas ning kas on tõendeid dumpingu esinemise kohta.

               (23)

               Ka ei leitud tõendeid selle kohta, et taotleja oleks ostnud jalgrattaid HRVst või et ta oleks saatnud liitu Hiinas toodetud jalgrattaid.

               (24)

               Seega järeldas komisjon, et taotleja on tegelik jalgrattatootja, kes ei ole seotud ühegi HRVs asuva jalgrattatootjaga. Seetõttu otsustas komisjon taotleja laiendatud meetmetest vabastada.

         D.   REGISTREERIMINE

               (25)

               Eespool esitatud järeldusi arvesse võttes tuleks rakendusmäärusega (EL) 2017/777 kehtestatud impordi registreerimine lõpetada dumpinguvastaste tollimaksude tagasiulatuva sissenõudmiseta.

         E.   AVALIKUSTAMINE

               (26)

               Asjaomaseid isikuid teavitati olulistest faktidest ja kaalutlustest, mille põhjal kavatsetakse taotleja vabastada laiendatud meetmetest ning muuta vastavalt määrust (EL) nr 501/2013. Huvitatud isikud ei esitanud ühtegi märkust, mis oleksid muutnud otsust vabastada taotleja laiendatud meetmetest.

               (27)

               Käesolev määrus on kooskõlas alusmääruse artikli 15 lõike 1 alusel loodud komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   1.   Määruse (EL) nr 501/2013 artikli 1 lõikes 1 esitatud tabelisse lisatakse järgmine Tuneesia tootja:

               Riik

               Äriühing

               TARICi lisakood

               Tuneesia

                           Look Design System

                           Route de Tunis Km6 - BP 18, 8020 Soliman, Tunisia

               C206

         2.   Käesolevaga antakse tolliasutustele korraldus lõpetada äriühingu Look Design System SA toodetud Tuneesiast pärit vaatlusaluse toote impordi registreerimine dumpinguvastaste tollimaksude tagasiulatuva sissenõudmiseta.
   3.   Kui ei ole ette nähtud teisiti, kohaldatakse kehtivaid tollimaksusätteid.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 11. jaanuar 2018

            Komisjoni nimel

            president

         Jean-Claude JUNCKER

      (1)  ELT L 176, 30.6.2016, lk 21.

      (2)  Nõukogu 29. mai 2013. aasta määrus (EL) nr 502/2013, millega muudetakse pärast määruse (EÜ) nr 1225/2009 artikli 11 lõike 3 kohast vahepealset läbivaatamist rakendusmäärust (EL) nr 990/2011, millega kehtestatakse Hiina Rahvavabariigist pärit jalgrataste impordi suhtes lõplik dumpinguvastane tollimaks (ELT L 153, 5.6.2013, lk 17).

      (3)  Nõukogu 3. oktoobri 2011. aasta rakendusmäärus (EL) nr 990/2011, millega pärast aegumise läbivaatamist vastavalt määruse (EÜ) nr 1225/2009 artikli 11 lõikele 2 kehtestatakse Hiina Rahvavabariigist pärit jalgrataste impordi suhtes lõplik dumpinguvastane tollimaks (ELT L 261, 6.10.2011, lk 2).

      (4)  Nõukogu 29. mai 2013. aasta rakendusmäärus (EL) nr 501/2013, millega laiendatakse Hiina Rahvavabariigist pärit jalgrataste impordi suhtes määrusega (EL) nr 990/2011 kehtestatud lõplikku dumpinguvastast tollimaksu Indoneesiast, Malaisiast, Sri Lankalt ja Tuneesiast lähetatud jalgrataste impordile olenemata sellest, kas päritolumaana on deklareeritud Indoneesia, Malaisia, Sri Lanka või Tuneesia või mitte (ELT L 153, 5.6.2013, lk 1).

      (5)  Komisjoni 18. mai 2015. aasta rakendusmäärus (EL) 2015/776, millega laiendatakse nõukogu määrusega (EL) nr 502/2013 Hiina Rahvavabariigist pärit jalgrataste impordi suhtes kehtestatud lõplikku dumpinguvastast tollimaksu Kambodžast, Pakistanist ja Filipiinidelt lähetatud jalgrataste impordile, olenemata sellest, kas päritolumaana on deklareeritud Kambodža, Pakistan või Filipiinid või mitte (ELT L 122, 19.5.2015, lk 4).

      (6)  Komisjoni 4. mail 2017. aasta rakendusmäärus (EL) 2017/777, millega algatatakse nõukogu rakendusmääruse (EL) nr 501/2013 (millega laiendatakse Hiina Rahvavabariigist pärit jalgrataste impordi suhtes kehtestatud lõplikku dumpinguvastast tollimaksu Indoneesiast, Malaisiast, Sri Lankalt ja Tuneesiast lähetatud jalgrataste impordile olenemata sellest, kas päritolumaana on deklareeritud Indoneesia, Malaisia, Sri Lanka või Tuneesia või mitte) läbivaatamine, et selgitada välja võimalus teha kõnealuste meetmete kohaldamise suhtes erand ühele Tuneesia eksportivale tootjale, tühistatakse dumpinguvastane tollimaks kõnealuse eksportiva tootja impordi suhtes ning kehtestatakse sellelt eksportivalt tootjalt pärit impordi registreerimise nõue (ELT L 116, 5.5.2017, lk 20).


title: Komisjoni rakendusmäärus (EL) 2018/108, 23. jaanuar 2018, erakorralise meetme kohta, mis seisneb toetuse andmises Leedu, Läti, Eesti ja Soome teatavates piirkondades üleujutuste ja tugevate vihmade tõttu kahju kannatanud põllumajandustootjatele

text:
               24.1.2018

               ET

               Euroopa Liidu Teataja

               L 19/6

         KOMISJONI RAKENDUSMÄÄRUS (EL) 2018/108,
   23. jaanuar 2018,
   erakorralise meetme kohta, mis seisneb toetuse andmises Leedu, Läti, Eesti ja Soome teatavates piirkondades üleujutuste ja tugevate vihmade tõttu kahju kannatanud põllumajandustootjatele
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 221 lõiget 1,
   ning arvestades järgmist:

               (1)

               Leedus, Lätis, Eestis ja Soome lõunaosas 2017. aasta augustist oktoobrini sadanud vihm põhjustas nende liikmesriikide põllumaal suuri üleujutusi. Ka sademete koguhulk augustist oktoobrini 2017 oli keskmisest palju suurem. Selline pikka aega kestnud rohke vihmasadu on enneolematu. Lisaks algas talv vara ning lume ja madalate temperatuuride tõttu olid külvitingimused erakordselt ebasoodsad. Seetõttu jäi külvamata suur osa taliviljast, mille saaki peaks kogutama 2018/2019. turustusaastal.

               (2)

               Asjaolu, et kannatada saanud piirkondades asuvate põllumajanduslike majapidamiste põllumajandustootjatel jääb tulevikus tulu saamata nii nende hektarite eest, millele ei olnud võimalik külvata kui ka külviga kaetud hektarite eest, kus üleujutused kahju tekitasid, põhjustab järgmisel 2018/2019. saagikoristusaastal Leedu, Läti, Eesti ja Soome põllumajandustootjatele suure ja erakorralise kahju. See kujutab endast konkreetset probleemi määruse (EL) nr 1308/2013 artikli 221 tähenduses. Sellist konkreetset probleemi ei saa lahendada meetmetega, mis on võetud vastavalt kõnealuse määruse artiklile 219 või 220, kuna see ei ole konkreetselt seotud olemasoleva turuhäirega või selle ohuga, samuti ei ole see seotud meetmetega, mida on võetud loomahaiguste leviku tõkestamiseks või seoses tarbijate usalduse kaotusega, mis on tingitud inimeste, loomade või taimede tervisele avalduvast ohust.

               (3)

               Selleks et hüvitada 2018/2019. saagikoristusaastal tekkiv majanduslik kahju, tuleks erakorralise meetmena ette näha rahaline hüvitis kahju kannatanud piirkondades asuvate toetuskõlblike hektarite eest.

               (4)

               Liidu turu stabiilsuse seisukohalt on ka liit huvitatud sellest, et meedet kohaldataks üksnes selliste põllumajanduslike majapidamiste suhtes, kes kaotavad oma sissetulekud seetõttu, et põllumaa ei olnud taliviljade külviks sobiv. Peale selle peaks toetus piirduma kõige enam kahju kannatanud põllumajandustootjatega. Põllumajandustootjat tuleks lugeda kõige enam kahju kannatanuks, kui selles liikmesriigis asuvad taliviljade külviks ettenähtud kahjustatud alad moodustavad vähemalt 30 protsenti tema täielikust taliviljade külviks mõeldud pindalast samas liikmesriigis. Selleks et vältida ülemäärase hüvitamise ohtu, peaks nende toetuskõlblike hektarite eest, kuhu üleujutuse tõttu talivilja külvata ei saa, makstav toetus olema piiratud. Seepärast ei tohiks asjaomaste liikmesriikide otsuses ületada toetuskõlbliku hektari eest makstava toetuse summa nendes liikmesriikides 2017. kalendriaastal hektari eest otsetoetusena makstud keskmist summat. Toetuse kogusumma ja eelarveeraldise kogusumma peaks põhinema asjaomastelt liikmesriikidelt saadud teabel üleujutuste ja tugevate vihmade tõttu kahju kannatanud hektarite arvu kohta.

               (5)

               Topeltrahastamise ohu vältimiseks ei tohiks asjaomastel toetuskõlblikel hektaritel tekkivat kahju hüvitada mis tahes riigiabiga ega kindlustuse kaudu ning toetus peaks piirduma selliste toetuskõlblike hektaritega, mis ei ole saanud liidu rahalist toetust muudest allikatest.

               (6)

               Asjaomastel liikmesriikidel peaks olema lubatud anda täiendavat abi käesolevas määruses sätestatud tingimustel ja tähtaja jooksul.

               (7)

               Toetust antakse ainult taotluse alusel, mis esitatakse asjaomase liikmesriigi siseriiklikus õiguses sätestatud viisil ja tähtaja jooksul.

               (8)

               Tuleks sätestada, et pädevad asutused võtavad kõik vajalikud meetmed, teevad kõik vajalikud kontrollid ja teavitavad sellest komisjoni. Need kontrollid peaksid eelkõige hõlmama toetuskõlblikkuse ja toetusetaotluse õigsuse kontrolli. Toetuskõlblike hektarite arvu tuleks kontrollida kõikide pädevale asutusele kättesaadavate asjakohaste vahendite, sealhulgas põllumajandusettevõtetes kohapeal tehtavate kontrollide alusel.

               (9)

               Kõnealune erakorraline meede peaks kehtima kuni 12 kuud alates käesoleva määruse jõustumise kuupäevast.

               (10)

               Meetmete eelarve mõistliku haldamise ja põllumajandustootjatele õigeaegse tasumise huvides peaksid liidupoolseks osaliseks rahastamiseks olema toetuskõlblikud üksnes need maksed, mille liikmesriigid on toetusesaajatele teinud 30. septembriks 2018. Komisjoni delegeeritud määruse (EL) nr 907/2014 (2) artikli 5 lõiget 2 ei kohaldata.

               (11)

               Selleks et liit saaks kontrollida kõnealuse erakorralise meetme tõhusust, peaksid asjaomased liikmesriigid esitama komisjonile üksikasjaliku teabe selle rakendamise kohta. Selleks et liit saaks teha finantskontrolli, peaksid asjaomased liikmesriigid edastama komisjonile väljamaksete kontrolli ja heakskiitmise tulemused.

               (12)

               Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   1.   Liidu toetus on põllumajandustootjatele kättesaadav artiklitega 2 ja 5 kehtestatud selliste Leedus, Lätis, Eestis ja Soomes asuvate hektarite eest, millele ei olnud võimalik talivilja külvata või millelt jääb 2018/2019. turustusaastal saamata sinna juba külvatud talivilja saak, kuna augustist oktoobrini 2017 tekitasid tugevad vihmad kõnealustes liikmesriikides üleujutusi, ning toetust antakse järgmistel tingimusel:

               a)

               kõnealused hektarid moodustavad vähemalt 30 protsenti asjaomases liikmesriigis taliviljade külviks ette nähtud aladest;

               b)

               põllumajandustootjad ei ole saanud sama kahju eest mingit muud hüvitist mis tahes riigiabina või kindlustuse kaudu ega liidu poolt osaliselt rahastatavat hüvitist, kui on käesoleva määrusega ette nähtud.

         2.   Asjaomased liikmesriigid määravad kindlaks toetuskõlblike hektarite arvu põllumajandustootja kohta vastavalt lõikes 1 sätestatud tingimustele.
   Artikkel 2
   1.   Iga asjaomane liikmesriik teeb otsuse toetuskõlbliku hektari eest makstava toetuse summa kohta lõigetes 2 ja 4 osutatud tingimustel.
   2.   Artikli 1 alusel tehtavate liidu kulutuste kogusumma et tohi ületada:

               a)

               Leedu puhul 9 120 000 eurot;

               b)

               Läti puhul 3 460 000 eurot;

               c)

               Eesti puhul 1 340 000 eurot;

               d)

               Soome puhul 1 080 000 eurot.

         3.   Artikli 1 lõike 2 kohaselt võivad asjaomased liikmesriigid anda toetuskõlblike hektarite eest täiendavat abi maksimaalselt 100 % summast, mille kohta on tehtud otsus kooskõlas käesoleva artikli lõikega 1.
   Liikmesriigid maksavad täiendava abi välja hiljemalt 30. septembriks 2018.
   4.   Artiklis 1 osutatud toetussumma ja käesoleva artikli lõikes 3 osutatud täiendav abi, kui seda makstakse, ei tohi üheski liikmesriigis ületada otsetoetuste summat, mille arvestamiseks on jagatud Euroopa Parlamendi ja nõukogu määruse (EL) nr 1307/2013 (3) II lisas asjaomasele liikmesriigile 2017. kalendriaastaks ette nähtud riiklik assigneering toetuskõlblike hektarite koguarvuga, millest asjaomane liikmesriik on 2017. kalendriaasta kohta teatanud kooskõlas Euroopa Parlamendi ja nõukogu määruse (EL) nr 1306/2013 (4) artikli 72 lõike 1 punktiga a.
   Artikkel 3
   Artiklis 1 osutatud toetust antakse põllumajandustootjate esitatud taotluse alusel, mis sisaldab toetuskõlblikke hektareid ning on esitatud asjaomase liikmesriigi siseriiklikus õiguses sätestatud viisil ja tähtaja jooksul.
   Artikkel 4
   Asjaomased liikmesriigid võtavad käesolevas määruses sätestatud tingimuste täitmise tagamiseks kõik vajalikud meetmed, sealhulgas teevad põhjalikud haldus- ja kohapealsed kontrollid vastavalt Euroopa Parlamendi ja nõukogu määruse (EL) nr 1306/2013 artiklitele 58 ja 59. Enne toetuse andmist peavad liikmesriigid eelkõige:

               a)

               tegema halduskontrollid toetusetaotluse kohta, sealhulgas

                           i)

                           tegema kindlaks taotleja toetuskõlblikkuse;

                           ii)

                           tegema kindlaks toetuskõlblike hektarite arvu vastavalt artikli 1 lõikele 2, võttes aluseks kohapealsed kontrollid põllumajandusettevõtetes, varasemad andmed ning ühtse haldus- ja kontrollisüsteemi vastavalt komisjoni rakendusmäärusele (EL) nr 809/2014 (5);

                           iii)

                           veenduma, et toetuskõlblik taotleja ei ole saanud samade hektarite eest rahalist toetust mõnest muust artikli 1 lõike 1 punktis b osutatud allikast;

               b)

               teostama kohapealseid kontrolle taotleja valdustes.

         Kohapealsed kontrollid peavad hõlmama vähemalt 5 % taotletud toetuse kogusummast.
   Artikkel 5
   1.   Käesoleva määruse kohaste maksetega seotud kulud on liidupoolse rahastamise jaoks toetuskõlblikud üksnes siis, kui maksed on toetusesaajatele tehtud hiljemalt 30. septembriks 2018.
   2.   Delegeeritud määruse (EL) nr 907/2014 artikli 5 lõiget 2 ei kohaldata.
   Artikkel 6
   1.   Asjaomased liikmesriigid teavitavad komisjoni artikli 4 kohaselt võetud meetmetest hiljemalt 60 päeva jooksul pärast käesoleva määruse jõustumist.
   2.   Asjaomased liikmesriigid esitavad hiljemalt 15 kuud pärast käesoleva määruse jõustumist komisjonile üksikasjaliku aruande käesoleva määruse rakendamise kohta, sealhulgas artikli 4 kohaselt võetud meetmete ja tehtud kontrollide üksikasjad.
   3.   Asjaomased liikmesriigid edastavad komisjonile väljamaksete kontrolli ja heakskiitmise tulemused.
   Artikkel 7
   Käesolev määrus jõustub seitsmendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 23. jaanuar 2018

            Komisjoni nimel

            president

         Jean-Claude JUNCKER

      (1)  ELT L 347, 20.12.2013, lk 671.

      (2)  Komisjoni 11. märtsi 2014. aasta delegeeritud määrus (EL) nr 907/2014, millega täiendatakse Euroopa Parlamendi ja nõukogu määrust (EL) nr 1306/2013 makse- ja muude asutuste finantsjuhtimise, raamatupidamisarvestuse kontrollimise ja heakskiitmise, tagatiste ja euro kasutamise osas (ELT L 255, 28.8.2014, lk 18).

      (3)  Euroopa Parlamendi ja nõukogu 17. detsembri 2013. aasta määrus (EL) nr 1307/13, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009 (ELT L 347, 20.12.2013, lk 608).

      (4)  Euroopa Parlamendi ja nõukogu 17. detsembri 2013. aasta määrus (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549).

      (5)  Komisjoni 17. juuli 2014. aasta rakendusmäärus (EL) nr 809/2014, millega kehtestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses ühtse haldus- ja kontrollisüsteemi, maaelu arengu meetmete ja nõuetele vastavusega (ELT L 227, 31.7.2014, lk 69).


title: Komisjoni rakendusmäärus (EL) 2018/483, 22. märts 2018, milles käsitletakse lõssipulbri madalaimat müügihinda rakendusmäärusega (EL) 2016/2080 avatud hankemenetluse raames toimuvas kaheksateistkümnendas osalises hankemenetluses

text:
               23.3.2018

               ET

               Euroopa Liidu Teataja

               L 81/9

         KOMISJONI RAKENDUSMÄÄRUS (EL) 2018/483,
   22. märts 2018,
   milles käsitletakse lõssipulbri madalaimat müügihinda rakendusmäärusega (EL) 2016/2080 avatud hankemenetluse raames toimuvas kaheksateistkümnendas osalises hankemenetluses
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (1),
   võttes arvesse komisjoni 18. mai 2016. aasta rakendusmäärust (EL) 2016/1240, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad riikliku sekkumise ja eraladustamistoetuse osas, (2) eriti selle artiklit 32,
   ning arvestades järgmist:

               (1)

               Komisjoni rakendusmäärusega (EL) 2016/2080 (3) on avatud lõssipulbri müük hankemenetluse teel.

               (2)

               Kaheksateistkümnenda osalise hankemenetluse raames saadud pakkumusi arvesse võttes tuleks kindlaks määrata madalaim müügihind.

               (3)

               Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmäärusega (EL) 2016/2080 avatud hankemenetluse raames toimuvas kaheksateistkümnendas osalises hankemenetluses, mis käsitleb lõssipulbri müüki ja mille puhul pakkumuste esitamise tähtaeg lõppes 20. märtsil 2018, kehtestatakse madalaim müügihind 105,00 eurot / 100 kg.
   Artikkel 2
   Käesolev määrus jõustub Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 22. märts 2018

            Komisjoni nimel

            presidendi eest

            põllumajanduse ja maaelu arengu peadirektoraadi

            peadirektor

         Jerzy PLEWA

      (1)  ELT L 347, 20.12.2013, lk 671.

      (2)  ELT L 206, 30.7.2016, lk 71.

      (3)  Komisjoni 25. novembri 2016. aasta rakendusmäärus (EL) 2016/2080, millega avatakse lõssipulbri müük hankemenetluse teel (ELT L 321, 29.11.2016, lk 45).


title: Komisjoni rakendusmäärus (EL) 2018/562, 9. aprill 2018, millega muudetakse rakendusmäärust (EL) nr 1354/2011, millega avatakse liidu tariifikvoodid lammaste, kitsede ning lamba- ja kitseliha suhtes

text:
                  12.4.2018

                  ET

                  Euroopa Liidu Teataja

                  L 94/4

            KOMISJONI RAKENDUSMÄÄRUS (EL) 2018/562,
      9. aprill 2018,
      millega muudetakse rakendusmäärust (EL) nr 1354/2011, millega avatakse liidu tariifikvoodid lammaste, kitsede ning lamba- ja kitseliha suhtes
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 187 punkte a ja b,
      ning arvestades järgmist:

                  (1)

                  Komisjoni rakendusmäärusega (EL) nr 1354/2011 (2) on ette nähtud liidu aastaste imporditariifikvootide avamine lammaste, kitsede ning lamba- ja kitseliha suhtes, sealhulgas Islandilt pärit vastavate toodete suhtes.

                  (2)

                  Rakendusmääruse (EL) nr 1354/2011 artiklis 4 on sätestatud, et kõnealuse määrusega avatud tariifikvoote tuleb hallata kooskõlas komisjoni määruse (EMÜ) nr 2454/93 (3) artiklitega 308a ja 308b ning artikli 308c lõikega 1. Määrus (EMÜ) nr 2454/93 asendati komisjoni rakendusmäärusega (EL) 2015/2447 (4) ning tunnistati kehtetuks komisjoni rakendusmäärusega (EL) 2016/481 (5) alates 1. maist 2016. Seepärast tuleks viited määrusele (EMÜ) nr 2454/93 ajakohastada.

                  (3)

                  Lisaks sellele on rakendusmääruse (EL) nr 1354/2011 artikli 5 lõike 2 punktis b sätestatud, et muude kui sooduslepingu alla kuuluvate tariifikvootide puhul on päritolutõend kooskõlas määruse (EMÜ) nr 2454/93 artikliga 47 välja antud päritolusertifikaat. Selgub, et päritolusertifikaati ei ole enam vaja, sest kooskõlas Euroopa Parlamendi ja nõukogu määruse (EL) nr 952/2013 (6) artikliga 61 võib toll nõuda, et deklarant tõendab kaupade päritolu muul viisil kui ametliku päritolusertifikaadiga. Kooskõlas määruse (EMÜ) nr 2454/93 artikliga 47 välja antud päritolusertifikaat sisaldas ka teavet, mis on endiselt vajalik, et eristada tooteid rümba massi ekvivalendi arvutamise eesmärgil, nagu on ette nähtud rakendusmääruse (EL) nr 1354/2011 artikliga 3. Seepärast tuleks taotleda uut dokumenti, mis sisaldaks kõnealust teavet.

                  (4)

                  Euroopa Liit ja Island allkirjastasid lisasoodustusi põllumajandustoodetega kauplemisel käsitleva kirjavahetuse vormis lepingu (edaspidi „leping“) 23. märtsil 2017. Lepingu liidu nimel allkirjastamine kiideti heaks nõukogu otsusega (EL) 2016/2087 (7) ja lepingu sõlmimine nõukogu otsusega (EL) 2017/1913 (8).

                  (5)

                  Kooskõlas lepingu V lisaga lisab liit Islandi jaoks praegu kehtivale tollimaksuvabale kvoodile üldkoguse 1 200 tonni lamba- ja kitseliha, mis kuuluvad tariifikoodide 0204 ja 0210 alla, ning avab liidu uue tollimaksuvaba kvoodi 300 tonnile lambalihale, mis kuulub tariifikvoodi 1602 90 alla. Lisakogus 1 200 tonni ja uus kogus 300 tonni tuleb saavutada lepingu V lisas esitatud tabeli kohaselt.

                  (6)

                  Rakendusmäärusega (EL) nr 1354/2011 avatud tariifikvootide alusel imporditavate toodete kogused on väljendatud rümba massi ekvivalendina, mis arvutatakse kõnealuse määruse artiklis 3 sätestatud koefitsientide abil. Töödeldud lambaliha uue kvoodi jaoks tuleks kehtestada rümba massi ekvivalendiks ümberarvestamise koefitsient.

                  (7)

                  Seepärast on rakendusmäärust (EL) nr 1354/2011 vaja vastavalt muuta.

                  (8)

                  Lepingus on ette nähtud selle jõustumine 1. mail 2018. Lepingu kohaselt 2018. aastaks kättesaadavaks tehtavad lamba- ja kitseliha lisakogused ning uue kvoodi kohased töödeldud lambaliha kogused tuleks arvutada proportsionaalselt, võttes arvesse lepingu jõustumise kuupäeva.

                  (9)

                  Rakendusmääruse (EL) nr 1354/2011 uute sätete sujuva rakendamise hõlbustamiseks tuleks käesolevas määruses sätestatud meetmeid kohaldada alates samast kuupäevast, mis on lepingu jõustumiskuupäev.

                  (10)

                  Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

            ON VASTU VÕTNUD KÄESOLEVA MÄÄRUSE:
      Artikkel 1
      Rakendusmäärust (EL) nr 1354/2011 muudetakse järgmiselt.

                  1)

                  Artikli 3 lõikesse 2 lisatakse järgmine punkt e:

                              „e)

                              töödeldud lambaliha: 1,00.“

                  2)

                  Artikkel 4 asendatakse järgmisega:
                  „Artikkel 4
                  Erandina määruse (EÜ) nr 1439/95 II jaotise A ja B osast hallatakse käesoleva määruse lisas sätestatud tariifikvoote kooskõlas komisjoni rakendusmääruse (EL) 2015/2447 (*1) artiklitega 49–54. Impordilitsentse ei nõuta.

                     (*1)  Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).“"

                  3)

                  Lisatakse artikkel 4a:
                  „Artikkel 4a
                  1.   Selliste toodete päritolu, mille suhtes kohaldatakse muud kui sooduslepingust tulenevat tariifikvooti, määratakse kindlaks kooskõlas liidus kehtivate õigusnormidega.
                  2.   Selliste toodete päritolu, mille suhtes kohaldatakse sooduslepingu alla kuuluvat tariifikvooti, määratakse kindlaks kooskõlas kõnealuse lepingu sätetega.“

                  4)

                  Artikkel 5 asendatakse järgmisega:
                  „Artikkel 5
                  1.   Lisas kindlaksmääratud tariifikvootide kasutusõiguse saamiseks tuleb liidu tolliasutustele esitada kehtiv päritolutõend ja asjaomaste kaupade vabasse ringlusse lubamise tollideklaratsioon.
                  2.   Sooduslepingu alla kuuluva tariifikvoodi puhul on lõikes 1 osutatud päritolutõend kõnealuses lepingus osutatud päritolutõend.
                  Muude kui sooduslepingust tulenevate tariifikvootide puhul kohaldatakse Euroopa Parlamendi ja nõukogu määruse (EL) nr 952/2013 (*2) artiklit 61.
                  Kui päritoluriigiks oleva sama kolmanda riigi ning esimese ja teise lõigu alla kuuluvad tariifikvoodid ühendatakse, tuleb liidu tolliasutustele esitada asjaomases lepingus sätestatud päritolutõend koos asjaomaste kaupade vabasse ringlusse lubamise tollideklaratsiooniga.
                  3.   Muude kui sooduslepingust tulenevate tariifikvootide puhul tuleb liidu tolliasutustele esitada asjaomaste kaupade vabasse ringlusse lubamise tollideklaratsioon ja päritoluriigiks oleva kolmanda riigi pädeva asutuse või ameti välja antud dokument. Dokument peab sisaldama järgmist:

                              a)

                              kauba saatja nimi;

                              b)

                              toote liik ja selle CN-kood;

                              c)

                              pakkeüksuste arv, nende laad, märgistus ja numbrid;

                              d)

                              asjaomase tariifikvoodi järjekorranumber või järjekorranumbrid;

                              e)

                              kogunetokaal käesoleva määruse artikli 3 lõikes 2 täpsustatud koefitsiendikategooria kaupa.

                     (*2)  Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).“"

                  5)

                  Lisa asendatakse käesoleva määruse lisas esitatud tekstiga.

            Artikkel 2
      Käesolev määrus jõustub kolmandal päeval pärast selle avaldamist Euroopa Liidu Teatajas.
      Seda kohaldatakse alates 1. maist 2018.

         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 9. aprill 2018

               Komisjoni nimel

               komisjoni liige

            Phil HOGAN

         (1)  ELT L 347, 20.12.2013, lk 671.

         (2)  Komisjoni 20. detsembri 2011. aasta rakendusmäärus (EL) nr 1354/2011, millega avatakse liidu tariifikvoodid lammaste, kitsede ning lamba- ja kitseliha suhtes (ELT L 338, 21.12.2011, lk 36).

         (3)  Komisjoni 2. juuli 1993. aasta määrus (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (EÜT L 253, 11.10.1993, lk 1).

         (4)  Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).

         (5)  Komisjoni 1. aprilli 2016. aasta rakendusmäärus (EL) 2016/481, millega muudetakse määrust (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (ELT L 87, 2.4.2016, lk 24).

         (6)  Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).

         (7)  Nõukogu 14. novembri 2016. aasta otsus (EL) 2016/2087 Euroopa Liidu ja Islandi vahelise lisasoodustusi põllumajandustoodetega kauplemisel käsitleva kirjavahetuse vormis lepingu Euroopa Liidu nimel allkirjastamise kohta (ELT L 324, 30.11.2016, lk 1).

         (8)  Nõukogu 9. oktoobri 2017. aasta otsus (EL) 2017/1913 Euroopa Liidu ja Islandi vahelise lisasoodustusi põllumajandustoodetega kauplemisel käsitleva kirjavahetuse vormis lepingu sõlmimise kohta (ELT L 274, 24.10.2017, lk 57).

         LISA
         „
               LISA

                  LAMBA- JA KITSELIHA (rümba massi ekvivalendina tonnides (t)) LIIDU TARIIFIKVOODID

                           CN-koodid

                           Väärtuseline tollimaks
                           %

                           Koguseline tollimaks
                           EUR / 100 kg

                           Järjekorranumber saabumise järjekorras teenindamise põhimõtte alusel

                           Päritolu

                           Aastane kogus tonnides rümba massi ekvivalendina

                           Elusloomad
                           (koefitsient = 0,47)

                           Kondita lambatalleliha (1)

                           (koefitsient = ,67)

                           Kondita lambaliha (2)

                           (koefitsient = 1,81)

                           Kondiga liha ja rümbad
                           (koefitsient = 1,00)

                           Töödeldud lambaliha
                           (koefitsient = 1,00)

                           0204

                           Null

                           Null

                           —

                           09.2101

                           09.2102

                           09.2011

                           —

                           Argentina

                           23 000

                           —

                           09.2105

                           09.2106

                           09.2012

                           —

                           Austraalia

                           19 186

                           —

                           09.2109

                           09.2110

                           09.2013

                           —

                           Uus-Meremaa

                           228 254

                           —

                           09.2111

                           09.2112

                           09.2014

                           —

                           Uruguay

                           5 800

                           —

                           09.2115

                           09.2116

                           09.1922

                           —

                           Tšiili (3)

                           8 000

                           —

                           09.2121

                           09.2122

                           09.0781

                           —

                           Norra

                           300

                           —

                           09.2125

                           09.2126

                           09.0693

                           —

                           Gröönimaa

                           100

                           —

                           09.2129

                           09.2130

                           09.0690

                           —

                           Fääri saared

                           20

                           —

                           09.2131

                           09.2132

                           09.0227

                           —

                           Türgi

                           200

                           —

                           09.2171

                           09.2175

                           09.2015

                           —

                           Muud (4)

                           200

                           —

                           09.2178

                           09.2179

                           09.2016

                           —

                              Erga omnes
                               (5)

                           200

                           0204
                           0210 99 21 ,
                           0210 99 29 ,
                           ex 0210 99 85

                           Null

                           Null

                           —

                           09.2119

                           09.2120

                           09.0790

                           —

                           Island

                           2018. aasta

                           2 117

                           2019. aasta

                           2 783

                           Alates 2020. aastast

                           3 050

                           0104 10 30
                           0104 10 80
                           0104 20 90

                           10 %

                           Null

                           09.2181

                           —

                           —

                           09.2019

                           —

                              Erga omnes
                               (5)

                           92

                           ex 1602 90 10 ,
                           1602 90 91

                           Null

                           Null

                           —

                           —

                           —

                           —

                           09.2118

                           Island

                           Alates 1. maist 2018

                           67

                           2019. aasta

                           233

                           Alates 2020. aastast

                           300

                     “

            (1)  Ja kitsetalleliha.

            (2)  Ja muu kitseliha peale talleliha.

            (3)  Tšiili tariifikvoot suureneb 200 t aastas.

            (4)  „Muud“ tähendab kõiki WTO liikmeid, v.a Argentina, Austraalia, Uus-Meremaa, Uruguay, Tšiili, Gröönimaa ja Island.

            (5)  „Erga omnes“ viitab päritolule mis tahes riigist, sealhulgas käesolevas tabelis loetletud riigid.


title: Nõukogu rakendusmäärus (EL) 2018/999, 16. juuli 2018, millega rakendatakse määrust (EL) 2016/1686, millega kehtestatakse ISILi (Daesh) ja Al-Qaida ning nendega seotud füüsiliste ja juriidiliste isikute, üksuste ja asutuste vastu suunatud piiravad täiendavad meetmed

text:
               16.7.2018

               ET

               Euroopa Liidu Teataja

               LI 178/1

         NÕUKOGU RAKENDUSMÄÄRUS (EL) 2018/999,
   16. juuli 2018,
   millega rakendatakse määrust (EL) 2016/1686, millega kehtestatakse ISILi (Daesh) ja Al-Qaida ning nendega seotud füüsiliste ja juriidiliste isikute, üksuste ja asutuste vastu suunatud piiravad täiendavad meetmed
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 20. septembri 2016. aasta määrust (EL) 2016/1686, millega kehtestatakse ISILi (Daesh) ja Al-Qaida ning nendega seotud füüsiliste ja juriidiliste isikute, üksuste ja asutuste vastu suunatud piiravad täiendavad meetmed, (1) eriti selle artikli 4 lõiget 1,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:

               (1)

               Nõukogu võttis 20. septembril 2016 vastu määruse (EL) 2016/1686.

               (2)

               Kuna ISIL (Daesh) ja Al-Qaida ning nendega seotud füüsilised ja juriidilised isikud, üksused ja asutused kujutavad endast jätkuvalt ohtu, tuleks määruse (EL) 2016/1686 I lisas esitatud füüsiliste ja juriidiliste isikute, üksuste ja asutuste loetellu lisada veel üks isik.

               (3)

               Määruse (EL) 2016/1686 I lisa tuleks seetõttu vastavalt muuta,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) 2016/1686 I lisa muudetakse vastavalt käesoleva määruse lisale.
   Artikkel 2
   Käesolev määrus jõustub Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 16. juuli 2018

            Nõukogu nimel

            eesistuja

         F. MOGHERINI

      (1)  ELT L 255, 21.9.2016, lk 1.

      LISA
      Määruse (EL) 2016/1686 I lisas esitatud loetellu lisatakse järgmine isik:

                     „2.

                     Rabah TAHARI (teise nimega Abu Musab); sünniaeg: 28. august 1971; sünnikoht: Oran (Alžeeria); kodakondsus: Alžeeria.“


title: Komisjoni rakendusmäärus (EL) 2018/1064, 25. juuli 2018, millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade kindlaksmääramise osas

text:
                  30.7.2018

                  ET

                  Euroopa Liidu Teataja

                  L 192/29

         KOMISJONI RAKENDUSMÄÄRUS (EL) 2018/1064,
         25. juuli 2018,
         millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade kindlaksmääramise osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (1), eriti selle artikli 183 punkti b,
         võttes arvesse Euroopa Parlamendi ja nõukogu 16. aprilli 2014. aasta määrust (EL) nr 510/2014, millega nähakse ette põllumajandustoodete töötlemisel saadud teatavate toodetega kauplemise kord ning tunnistatakse kehtetuks nõukogu määrused (EÜ) nr 1216/2009 ja (EÜ) nr 614/2009 (2), eriti selle artikli 5 lõike 6 punkti a,
         ning arvestades järgmist:

                     (1)

                     Komisjoni määruses (EÜ) nr 1484/95 (3) on sätestatud täiendava imporditollimaksu süsteemi rakendamise üksikasjalikud eeskirjad ning on kinnitatud kodulinnuliha- ja munasektori ning ovoalbumiini tüüpilised hinnad.

                     (2)

                     Kodulinnuliha- ja munasektori ning ovoalbumiini tüüpiliste hindade kindlaksmääramise aluseks oleva teabe korrapärase kontrollimise tulemusel tuleks muuta teatavate toodete tüüpilisi impordihindu, võttes arvesse päritolule vastavaid hinnaerinevusi.

                     (3)

                     Määrust (EÜ) nr 1484/95 tuleks vastavalt muuta.

                     (4)

                     Selleks et kõnealust meedet saaks kohaldada võimalikult kiiresti pärast ajakohastatud andmete kättesaadavaks tegemist, peaks käesolev määrus jõustuma selle avaldamise päeval,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 1484/95 I lisa asendatakse käesoleva määruse lisas esitatud tekstiga.

            Artikkel 2
            Käesolev määrus jõustub selle Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. juuli 2018

                  Komisjoni nimel

                  presidendi eest

                  põllumajanduse ja maaelu arengu peadirektoraadi

                  peadirektor

               Jerzy PLEWA

            (1)  ELT L 347, 20.12.2013, lk 671.

            (2)  ELT L 150, 20.5.2014, lk 1.

            (3)  Komisjoni 28. juuni 1995. aasta määrus (EÜ) nr 1484/95, millega sätestatakse täiendavate imporditollimaksude süsteemi üksikasjalikud rakenduseeskirjad ja määratakse kindlaks kodulinnuliha- ja munasektori ning ovoalbumiini kohta täiendavad imporditollimaksud ning tunnistatakse kehtetuks määrus nr 163/67/EMÜ (EÜT L 145, 29.6.1995, lk 47).

            LISA
            „

                     I LISA

                                 CN-kood

                                 Toote kirjeldus

                                 Tüüpiline hind
                                 (eurot/100 kg)

                                 Artiklis 3 osutatud tagatis
                                 (eurot/100 kg)

                                 Päritolu (1)

                                 0207 12 10

                                 Kana ja kuke (liigist Gallus domesticus) rümbad, nn 70 % kanarümbad, külmutatud

                                 108,6

                                 0

                                 AR

                                 0207 12 90

                                 Kana ja kuke (liigist Gallus domesticus) rümbad, nn 65 % kanarümbad, külmutatud

                                 139,4

                                 0

                                 AR

                                 225,0

                                 0

                                 BR

                                 0207 14 10

                                 Kana ja kuke (liigist Gallus domesticus) kondita tükid, külmutatud

                                 263,5

                                 11

                                 AR

                                 249,1

                                 15

                                 BR

                                 334,8

                                 0

                                 CL

                                 255,3

                                 13

                                 TH

                                 0207 27 10

                                 Kalkuni kondita tükid, külmutatud

                                 305,0

                                 0

                                 BR

                                 321,9

                                 0

                                 CL

                                 0408 91 80

                                 Kooreta linnumunad, kuivatatud

                                 242,1

                                 1

                                 AR

                                 1602 32 11

                                 Kuumtöötlemata tooted kanast ja kukest (liigist Gallus domesticus)

                                 237,5

                                 15

                                 BR

               “

               (1)  Riikide nomenklatuur on sätestatud komisjoni 27. novembri 2012. aasta määruses (EL) nr 1106/2012, millega rakendatakse Euroopa Parlamendi ja nõukogu määrust (EÜ) nr 471/2009 (mis käsitleb ühenduse statistikat väliskaubanduse kohta kolmandate riikidega) seoses riikide ja territooriumide nomenklatuuri ajakohastamisega (ELT L 328, 28.11.2012, lk 7).


title: Komisjoni rakendusmäärus (EL) 2018/1066, 27. juuli 2018, millega muudetakse nõukogu määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga

text:
                  30.7.2018

                  ET

                  Euroopa Liidu Teataja

                  L 192/34

         KOMISJONI RAKENDUSMÄÄRUS (EL) 2018/1066,
         27. juuli 2018,
         millega muudetakse nõukogu määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 7. juuli 2003. aasta määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga ning millega tunnistatakse kehtetuks määrus (EÜ) nr 2465/96 (1), eriti selle artikli 11 punkti b,
         ning arvestades järgmist:

                     (1)

                     Määruse (EÜ) nr 1210/2003 III lisas on loetletud Iraagi eelmise valitsuse avalik-õiguslikud asutused, ettevõtted, füüsilised ja juriidilised isikud, asutused ja üksused, kelle suhtes rakendatakse kõnealuse määruse alusel 22. mail 2003. aastal väljaspool Iraaki asunud rahaliste vahendite ja majandusressursside külmutamist.

                     (2)

                     23. juulil 2018 otsustas ÜRO Julgeolekunõukogu sanktsioonide komitee kustutada neli kannet nende isikute või üksuste loetelust, kelle suhtes tuleks kohaldada rahaliste vahendite ja majandusressursside külmutamist.

                     (3)

                     Seepärast tuleks määruse (EÜ) nr 1210/2003 III lisa vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 1210/2003 III lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. juuli 2018

                  Komisjoni nimel

                  presidendi eest

                  välispoliitika vahendite talituse direktor

            (1)  ELT L 169, 8.7.2003, lk 6.

            LISA
            III lisast jäetakse välja järgmised kanded:

                        (a)

                                       „71.

                                       IRAQI TOBACCO STATE ESTABLISHMENT (alias IRAQI TOBACCO STATE ENTERPRISE). Aadressid: a) Karrada Al Sharkiya, Nadhimiya, P.O. Box 10026, Baghdad, Iraq; b) P.O. Box 10026, Jumhuriya Street, Khallani Square, Baghdad, Iraq.“

                        (b)

                                       „87.

                                       MOSUL SUGAR STATE COMPANY (alias MOSUL SUGAR STATE ENTERPRISE). Aadress: P.O. Box 42, Gizlany Street, Mosul, Iraq.“

                        (c)

                                       „132.

                                       STATE ENTERPRISE FOR DAIRY PRODUCTS. Aadress: P.O. Box 11183, Baghdad, Iraq.“

                        (d)

                                       „153.

                                       STATE ENTERPRISE FOR VEGETABLE OILS. Aadress: P.O. Box 2379, Muaskar Al Rashid Road, Baghdad, Iraq.“


title: Komisjoni rakendusmäärus (EL) 2017/2002, 8. november 2017, millega kiidetakse heaks L(+)-piimhappe kasutamine olemasoleva toimeainena tooteliikidesse 2, 3 ja 4 kuuluvates biotsiidides (EMPs kohaldatav tekst )

text:
               9.11.2017

               ET

               Euroopa Liidu Teataja

               L 290/4

         KOMISJONI RAKENDUSMÄÄRUS (EL) 2017/2002,
   8. november 2017,
   millega kiidetakse heaks L(+)-piimhappe kasutamine olemasoleva toimeainena tooteliikidesse 2, 3 ja 4 kuuluvates biotsiidides
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 89 lõike 1 kolmandat lõiku,
   ning arvestades järgmist:

               (1)

               Komisjoni delegeeritud määrusega (EL) nr 1062/2014 (2) on kehtestatud loetelu olemasolevatest toimeainetest, mida tuleb hinnata seoses nende võimaliku heakskiitmisega biotsiidides kasutamiseks. L(+)-piimhape kuulub kõnealusesse loetellu.

               (2)

               L(+)-piimhapet on hinnatud kasutamiseks määruse (EL) nr 528/2012 V lisas kirjeldatud tooteliikidesse 2 (desinfektsioonivahendid ja algitsiidid, mis ei ole mõeldud otseseks kasutamiseks inimeste või loomade puhul), 3 (loomade hügieen) ja 4 (toidu- ja söödaruumid) kuuluvates toodetes.

               (3)

               Hindavaks pädevaks asutuseks määratud Saksamaa esitas 3. mail 2016 hindamisaruande ja soovitused.

               (4)

               Kooskõlas delegeeritud määruse (EL) nr 1062/2014 artikli 7 lõikega 2 sõnastas biotsiidikomitee 27. aprillil 2017 Euroopa Kemikaaliameti arvamused, võttes arvesse toimeainet hinnanud pädeva asutuse järeldusi.

               (5)

               Kõnealuste arvamuste kohaselt vastavad tooteliikidesse 2, 3 ja 4 kuuluvad biotsiidid, mis sisaldavad L(+)-piimhapet, eeldatavasti määruse (EL) nr 528/2012 artikli 19 lõike 1 punkti b kriteeriumidele, kui on täidetud teatavad selle toimeaine kasutamist reguleerivad nõuded ja tingimused.

               (6)

               Seepärast on asjakohane kiita heaks L(+)-piimhappe kasutamine tooteliikidesse 2, 3 ja 4 kuuluvates biotsiidides, kui teatavad nõuded ja tingimused on täidetud.

               (7)

               Enne toimeaine heakskiitmist tuleks ette näha mõistlik ajavahemik, et huvitatud isikud saaksid valmistuda uute nõuete täitmiseks ja võtta vajalikud meetmed.

               (8)

               Käesoleva määrusega ettenähtud meetmed on kooskõlas alalise biotsiidikomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Kiidetakse heaks toimeaine L(+)-piimhappe kasutamine tooteliikidesse 2, 3 ja 4 kuuluvates biotsiidides kooskõlas lisas esitatud nõuete ja tingimustega.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. november 2017

            Komisjoni nimel

            president

         Jean-Claude JUNCKER

      (1)  ELT L 167, 27.6.2012, lk 1.

      (2)  Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).

      LISA

                  Tavanimetus

                  IUPACi nimetus,
                  identifitseerimisnumbrid

                  Toimeaine minimaalne puhtusaste (1)

                  Heakskiitmise kuupäev

                  Heakskiidu aegumise kuupäev

                  Tooteliik

                  Eritingimused

                  L(+)-piimhape

                  IUPACi nimetus:
                  (S)-2-hüdroksüpropaanhape
                  EÜ nr: 201-196-2
                  CASi nr: 79-33-4

                  ≥ 955 g/kg (kuivmass)

                  1. mai 2019

                  30. aprill 2029

                  2

                  Biotsiidide puhul antakse luba järgmisel tingimusel:
                  toote hindamisel pööratakse erilist tähelepanu loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud.

                  3

                  Biotsiidide puhul antakse luba järgmistel tingimustel:

                              1)

                              toote hindamisel pööratakse erilist tähelepanu loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud;

                              2)

                              arvestades hinnatud kasutusalade puhul kindlaks tehtud riske, pööratakse toote hindamisel erilist tähelepanu põhjaveele nende toodete puhul, mida kasutatakse loomafarmides ja mille kasutamine põhjustab sealt pärit sõnniku põllumajandusmaale laotamisel keskkonnakokkupuudet.

                  4

                  Biotsiidide puhul antakse luba järgmistel tingimustel:

                              1)

                              toote hindamisel pööratakse erilist tähelepanu loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud.

                              2)

                              hinnatud kasutusalade puhul kindlaks tehtud riskidest lähtuvalt pööratakse toote hindamisel erilist tähelepanu kutselistele kasutajatele.

         (1)  Selles veerus esitatud puhtusaste on minimaalne puhtusaste, mille juures toimeainet hinnati. Turule lastud tootes võib olla sama või erineva puhtusastmega toimeaine, kui on tõendatud, et see on tehniliselt samaväärne hinnatud toimeainega.


title: Komisjoni rakendusmäärus (EL) 2018/269, 22. veebruar 2018, milles käsitletakse lõssipulbri madalaimat müügihinda rakendusmäärusega (EL) 2016/2080 avatud hankemenetluse raames toimuvas seitsmeteistkümnendas osalises hankemenetluses

text:
               23.2.2018

               ET

               Euroopa Liidu Teataja

               L 51/13

         KOMISJONI RAKENDUSMÄÄRUS (EL) 2018/269,
   22. veebruar 2018,
   milles käsitletakse lõssipulbri madalaimat müügihinda rakendusmäärusega (EL) 2016/2080 avatud hankemenetluse raames toimuvas seitsmeteistkümnendas osalises hankemenetluses
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (1),
   võttes arvesse komisjoni 18. mai 2016. aasta rakendusmäärust (EL) 2016/1240, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad riikliku sekkumise ja eraladustamistoetuse osas, (2) eriti selle artiklit 32,
   ning arvestades järgmist:

               (1)

               Komisjoni rakendusmäärusega (EL) 2016/2080 (3) on avatud lõssipulbri müük hankemenetluse teel.

               (2)

               Seitsmeteistkümnenda osalise hankemenetluse raames saadud pakkumusi arvesse võttes tuleks kindlaks määrata madalaim müügihind.

               (3)

               Põllumajandusturgude ühise korralduse komitee ei ole eesistuja määratud tähtaja jooksul oma arvamust esitanud,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmäärusega (EL) 2016/2080 avatud hankemenetluse raames toimuvas seitsmeteistkümnendas osalises hankemenetluses, mis käsitleb lõssipulbri müüki ja mille puhul pakkumuste esitamise tähtaeg lõppes 20. veebruaril 2018, kehtestatakse madalaim müügihind 110,00 eurot/100 kg.
   Artikkel 2
   Käesolev määrus jõustub Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 22. veebruar 2018

            Komisjoni nimel

            presidendi eest

            põllumajanduse ja maaelu arengu peadirektoraadi

            peadirektor

         Jerzy PLEWA

      (1)  ELT L 347, 20.12.2013, lk 671.

      (2)  ELT L 206, 30.7.2016, lk 71.

      (3)  Komisjoni 25. novembri 2016. aasta rakendusmäärus (EL) 2016/2080, millega avatakse lõssipulbri müük hankemenetluse teel (ELT L 321, 29.11.2016, lk 45).